Leicesters målmandstræner Mike Stowell er blevet stand-in for Lars Høgh på det danske landshold.

I august kom det frem, at målmandslegenden Lars Høgh har fået konstateret kræft.

På grund af sin sygdom kan målmandstræneren ikke passe sit job på landsholdet og i Brøndby, og derfor har Dansk Boldspil-Union (DBU) været nødt til at hente hjælp ind til landsholdet udefra.

Som erstatning for Høgh har DBU lånt Mike Stowell i Leicester, skriver Eurosports journalist Zak Egholm på Twitter.

Stowell træner til daglig Kasper Schmeichel i Premier League-klubben.

Mike Stowell er 53 år og har en lang karriere som målmand bag sig i klubber som Manchester City, Wilverhampton og Bristol City.

Efter sin aktive karriere har han været tilknyttet Leicester som målmandstræner.

Lars Høgh var i sommer med det danske landshold til VM-slutrunden i Rusland, hvor han på sin vanligt humørfyldte facon pressede Kasper Schmeichel og de øvrige i målmandsteamet til toppræstationer.

Høgh meddelte i forbindelse med den triste nyhed, at han ikke selv ønsker at udtale sig om sygdommen og samtidig beder om ro omkring sin behandling og sin familie.